**5/2018.**

*Üllés Nagyközségi Önkormányzat*

*Képviselőtestület Pénzügyi- és Ügyrendi Bizottsága*

*2018. november 20-án megtartott nyílt ülésének*

**JEGYZŐKÖNYVE**

*Njt. nyilvántartási szám 39. /2018.*

*Njt-ben rögzítve: 2018. november*

**Mellékletek:**

1.)Meghívó

2.) Jelenléti ív

Üllés Nagyközségi Önkormányzat

Képviselőtestület Pénzügyi- és Ügyrendi Bizottsága

2018. november 20-i nyílt ülésén meghozott

**H A T Á R O Z A T O K**

**23/2018.(XI.20.)PÜB szám** 4.o.

**Tárgy:** A Pénzügyi- és Ügyrendi Bizottság 2018. november 20-i nyílt ülésének napirendi pontja

**24/2018.(XI.20.)PÜB szám**  7.o.

**Tárgy:** Rendelet-tervezet az élelmezési nyersanyagköltségről szóló 9/2015.(VI.26.)önkormányzati rendelet módosítására

**25/2018.(XI.20.)PÜB szám**  8.o.

**Tárgy**:Hozzájárulás Kiskundorozsma újratelepítésének 300. évfordulója alkalmából felállítandó székely kapu elkészítéséhez

**26/2018.(XI.20.)PÜB szám**  9.o.

**Tárgy:** Rendelet-tervezet a személyes gondoskodást nyújtó szociális ellátásokról és azok térítési díjáról szóló 6 /2014.(IV.10.) önkormányzati rendelet módosítására

**27/2018.(XI.20.)PÜB szám**  9.o.

**Tárgy:** Rendelet-tervezet a gyermekvédelem helyi rendszeréről szóló 3/2016.(IV.13.)önkormányzati rendelet módosítására

**28/2018.(XI.20.)PÜB szám**  10.o.

**Tárgy:** Üllés Nagyközség 2019. évi belső ellenőrzési programja és a 2019. évi ellenőrzési terv időrendi táblázata

**29/2018.(XI.20.)PÜB szám**  11.o.

**Tárgy:** Üllés Nagyközségi Önkormányzat Használati és Szolgáltatási Szabályzata

**30/2018.(XI.20.)PÜB szám**  12.o.

**Tárgy:** Zárt ülés elrendelése

**Jegyzőkönyv**

Készült: Üllés Nagyközségi Önkormányzat Képviselőtestület Pénzügyi- és Ügyrendi Bizottsága 2018. november 20-án megtartott nyílt ülésén

Helye: Polgármesteri Hivatal, Tárgyaló

A Pénzügyi- Ügyrendi Bizottság részéről jelen vannak:

Dudás János bizottság elnöke, Barna Dániel, Fodorné Bodrogi Judit, Maróti Mihály, Tóth András bizottság tagjai

Tanácskozási joggal jelen van: Nagy Attila Gyula polgármester, Juhász Attila alpolgármester, Dr. Borbás Zsuzsanna jegyző

Jegyzőkönyvvezető: Balogh Márta igazgatási ügyintéző

Dudás János PÜB elnöke köszönti a megjelenteket.

Megállapítja, hogy az 5 bizottsági tag közül 5 fő jelen van, a bizottság határozatképes, az ülést megnyitja.

A jegyzőkönyv másik aláírójaként Fodorné Bodrogi Judit bizottsági tagot, jegyzőkönyvvezetőnek Balogh Márta igazgatási előadót javasolja.

A Pénzügyi- és Ügyrendi Bizottság a javaslattal egyhangúan egyetért.

Dudás János PÜB elnöke: javasolja az ülés napirendjei meghívó szerinti megtárgyalását az alábbi 6.) ponttal történő kiegészítéssel:

*6.)Hozzájárulás Kiskundorozsma újratelepítésének 300. évfordulója alkalmából felállítandó székely kapu elkészítéséhez*

- melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**23/2018.(XI.20.)PÜB határozat**

**Tárgy:** A Pénzügyi- és Ügyrendi Bizottság 2018. november 20-i nyílt ülésének napirendi pontjai

**H A T Á R O Z A T**

A Pénzügyi- és Ügyrendi Bizottság a 2018. november 20-i nyílt ülés napirendi pontjait az alábbiak szerint elfogadja:

**1.)Rendelet-tervezet az élelmezési nyersanyagköltségről szóló 9/2015.(VI.26.)önkormányzati rendelet módosítására**

Előadó: Nagy Attila Gyula polgármester

**2.) Rendelet-tervezet a személyes gondoskodást nyújtó szociális ellátásokról és azok**

**térítési díjáról szóló 6 /2014.(IV.10.)** **önkormányzati rendelet módosítására**

Előadó: Nagy Attila Gyula polgármester

**3.)Rendelet-tervezet a gyermekvédelem helyi rendszeréről szóló 3/2016.(IV.13.)önkormányzati rendelet módosítására**

Előadó: Nagy Attila Gyula polgármester

**4)** **Üllés Nagyközség 2019. évi belső ellenőrzési programja és a 2019. évi ellenőrzési terv időrendi táblázata**

Előadó: Nagy Attila Gyula polgármester

**5) Üllés Nagyközségi Önkormányzat Használati és Szolgáltatási Szabályzata**

Előadó: Dr. Borbás Zsuzsanna jegyző

**6.)Hozzájárulás Kiskundorozsma újratelepítésének 300. évfordulója alkalmából felállítandó székely kapu elkészítéséhez**

Előadó: Nagy Attila Gyula polgármester

**Aktuális kérdések**

Erről jegyzőkönyvi kivonaton értesítést kap:

1.)bizottsági tagok

**1.) Napirend**

**Rendelet-tervezet az élelmezési nyersanyagköltségről szóló 9/2015.(VI.26.)önkormányzati rendelet módosítására**

Előadó: Fodorné Bodrogi Judit Üllési Önkormányzati Konyha vezetője

Dudás János PÜB elnöke: az előterjesztést megkapták, kérdés, észrevétel van-e?

Fodorné Bodrogi Judit bizottság tagja: már most lehet látni, hogy nem férnek bele a normába. A nyersanyagköltség emelését a főbb alapanyagok - hús, zöldségek, tejtermékek – árai jelentős áremelkedése miatt szükséges megtenni.

Ami egy picit soknak tűnhet, az a bölcsődei díjak emelkedése. Ez egyrészt szintén az alapanyagárak növekedése miatt van. A bölcsőde - előző díjemeléskor az intézményi létszám feltöltése végett nyomott tételeken hagyott - díjait most már valóban emelni szükséges. A bölcsődében központilag kerülnek meghatározásra a minőségi és mennyiségi követelmények, csak jó minőségű termékekkel, terményekkel lehet dolgozni.

A bölcsődénél egyetlen gyermek után kell fizetni, így a szülők többségénél ez az emelés nem okoz gondot. Az óvodánál a szülők kb. 5 %-a, az iskolánál a szülők kb. 50 %-a fizet térítési díjat.

Tóth András bizottsági tag: az emelés %-a soknak tűnt, bár az árakat pontosan nem ismeri. A Központi Statisztikai Hivatal honlapján megnézte 2017. októberi adatokat, ahol is összevetve azokat a 2018. októberi adatokkal – nem látta a 18 %-os emelkedést. Ami nagyon magas áremelkedést mutatott az a 20 %-os zöldségár emelkedés, a tészta 10 %-kal, a tojás szintén 10 %-kal, a száraztészta és a vaj 12 %-kal, a kenyér 5,5 %-kal emelkedett.

Maróti Mihály bizottság tagja: ilyen szempontból a KSH statisztika csalóka lehet.

Tóth András bizottság tagja: az előterjesztésben ez olvasható:

„A következő évben várható rezsiköltség, a bérek, valamint a várhatóan tovább növekvő nyersanyag költségek emelkedése indokolják a jelenleg alkalmazott élelmiszer-nyersanyagköltségek és térítési díjak felülvizsgálatát, annak díjainak emelését.”

Szerinte vegyék külön a nyersanyag és a rezsi-, valamint a bérnövekedés miatti díjtétel emelést.

Fodorné Bodrogi Judit bizottság tagja: el van különítve. A bölcsődés, óvodás, iskolás gyermekek szülei csak az 1. oszlopban található nyersanyagköltséget fizetik – őket a rezsi és bérnövekedés miatti díjtételemelkedés nem érinti. Egy bölcsődés bruttó 737 Ft-ért kap napi négyszeri étkezést. A 18 %-os áremelkedés igen is fennáll a nyersanyagárakból adódóan. Pl. a csirkemellet míg 1 évvel ezelőtt nettó 1000 Ft-os áron, addig ma már nettó 1300-1400 Ft-on tudja azt beszerezni. A disznóhúsoknál az áremelkedés ugyanilyen mértékű.

*(Nagy Attila Gyula polgármester 13.13 órakor megérkezik az ülésterembe)*

Fodorné Bodrogi Judit bizottság tagja: lehet, hogy 1-2 %-kal alacsonyabban is meg lehetett volna állapítani a díjváltozást, de figyelembe véve a jövő évi további áremelkedéseket, illetve azt, hogy évente egyszer lehet díjemelést bevezetni - célszerű a javaslatban meghatározott %-ot elfogadni. Nem szeretne a minőségből sem engedni. Nyilván fagyasztott zöldségekkel, és különböző porokkal, főzési kiegészítőkkel is tudna főzni, ízesíteni, de ő egyenlőre az egészség jegyében ragaszkodik a minőséghez - a friss zöldségekhez, a hagyományos főzési technológiákhoz.

Két évvel ezelőtt „alááraztak” a bölcsinél. Ezeknél a gyermekeknél meg van határozva az a minőség, amiből nekik dolgozniuk kell, így 100 %-os gyümölcslevek, hal, csirkemell, teljes kiörlésű kenyér, péksütemények kerülnek felhasználásra. Esetükben a normákat ezekkel a nem túl olcsó termékekkel kell kiszámolni.

Maróti Mihály bizottság tagja: a legmellbevágóbb a bölcsődei emelkedés, de nem kardinális, mivel, mint ahogy a konyhavezető elmondta, 1 főt érint csupán a díjfizetés – a többi bölcsis ingyen kapja az ellátást.

Tény, hogy a zöldség, gyümölcs beszerzési árak drasztikusan „elszabadultak”. A minőségrontást ő sem javasolja, az visszalépés lenne az étkeztetésben.

Dudás János bizottság elnöke: a legnagyobb áremelkedés a burgonyánál van, közel 100 %-os, de a gyökérféle is drasztikus áremelkedésen ment keresztül. Ezzel az emeléssel a családok többsége nem lesz túlterhelve. Akiknél esetlegesen ez az emelés gondot jelentene, azoknál a szociális hálót ki kell terjeszteni.

Nagy Attila Gyula polgármester: korábban a díjak sűrűbben változtak, volt olyan, hogy akár évente is emeltek díjat. Tudomása szerint a környező településeken magasabb árakkal dolgoznak.

Fodorné Bodrogi Judit bizottság tagja: az emelési javaslat kidolgozása előtt körbe kérdezte a környező településeket, és igen, a díjak magasabbak, még akár az emelési utáni díjnál is.

Dudás János bizottság elnöke: kérdés, észrevétel van-e? Amennyiben nincs, úgy javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**24/2018.(XI.20.)PÜB szám**

**Tárgy:** Rendelet-tervezet az élelmezési nyersanyagköltségről szóló 9/2015.(VI.26.)önkormányzati rendelet módosítására

**H A T Á R O Z A T**

A Pénzügyi- és Ügyrendi Bizottság az élelmezési nyersanyagköltségről szóló 9/2015.(VI.26.)önkormányzati rendelet módosítása melléklet szerinti elfogadását támogatja.

Erről jegyzőkönyvi kivonaton értesítést kap:

1.)bizottsági tagok

**2.)Napirend**

**Hozzájárulás Kiskundorozsma újratelepítésének 300. évfordulója alkalmából felállítandó székely kapu elkészítéséhez**

Előadó: Nagy Attila Gyula polgármester

Nagy Attila Gyula polgármester: a nyílt ülésben utolsó napirendként elfogadott napirend tárgyalását most kéri, mivel a szóbeli tájékoztatást ezzel kapcsolatosan ő tudja megadni, viszont neki ez után az ülésről – egyéb, fontos elfoglaltága miatt - távoznia kell.

A Kiskundorozsmai Lokálpatrióták Egyesülete nevében Lauer István és Mihálffy Béla önkormányzati képviselők kéréssel fordult a közigazgatásilag korábban Dorozsmához tartozó települések vezetőihez, hogy Kiskundorozsma újratelepítésének 300. évfordulója alkalmából felállítandó székely kapu elkészítési költségeihez járuljon hozzá. A 4 település vezetői előzetes egyeztetés után arra az álláspontra jutottak, hogy 300.000-300.000 Ft-tal tudnák az ügyet támogatni. Ez egy szép gesztus, közös ünneplés lenne.

Maróti Mihály bizottság tagja: az emlékmű hol lenne felállítva?

Nagy Attila Gyula polgármester: Kiskundorozsmán a Hősök parkjában, az iskola mögötti területen.

Tóth András bizottság tagja: a kézilabda csarnok előtti parkban.

Nagy Attila Gyula polgármester: ez egy nagyrendezvény – 5 település közös rendezvénye - lesz, több támogatóval - a szervezők az Országgyűlés Hivatalától is kértek támogatást. Ő javasolja e cél megvalósulását.

Dr. Borbás Zsuzsanna jegyző: a támogatás pénzügyi fedezete a költségvetésben rendelkezésre áll.

Dudás János bizottság elnöke: kérdés, észrevétel van-e a szóbeli előterjesztéssel kapcsolatosan? Amennyiben nincs, úgy javasolja a szóbeli előterjesztésben előadott kérés támogatását, a székely kapu elkészítési költségeihez a 300.000 Ft-os támogatását nyújtását.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**25/2018.(XI.20.)PÜB szám**

**Tárgy**: Hozzájárulás Kiskundorozsma újratelepítésének 300. évfordulója alkalmából felállítandó székely kapu elkészítéséhez

**H A T Á R O Z A T**

1.)A Pénzügyi- és Ügyrendi Bizottság a Kiskundorozsmai Lokálpatrióták Egyesülete által Kiskundorozsma újratelepítésének 300. évfordulója alkalmából felállítandó székely kapu elkészítéséhez az egyesület részére 300.000 Ft támogatást nyújtását javasolja az önkormányzat 2018. évi költségvetés Tartaléka terhére.

Erről jegyzőkönyvi kivonaton értesítést kap:

1.)bizottsági tagok

*(Nagy Attila Gyula polgármester 13.26 órakor távozik az ülésteremből)*

**3.)Napirend**

**Rendelet-tervezet a személyes gondoskodást nyújtó szociális ellátásokról és azok térítési díjáról szóló 6 /2014.(IV.10.)** **önkormányzati rendelet módosítására**

Előadó: Dr. Borbás Zsuzsanna jegyző

Dudás János PÜB elnöke: ez a rendeletmódosítás kapcsolódik az 1.) napirendhez.

Dr. Borbás Zsuzsanna jegyző: a nyersanyagköltségek, alapanyagok változása ezt a rendeletet és a következő napirendben tárgyalt rendeletet is érinti. Szociális étkeztetésnél a szociális étkezés intézményi térítési díja jelenleg 343 Ft/ ÁFA, ez 383 Ft + ÁFA mértékre emelkedne.

A szociális étkeztetés személyi térítési díja differenciáltan kerül megállapításra az alábbiak szerint:

-ha az egy főre eső jövedelem nem haladja meg az öregségi nyugdíj legkisebb összegének 110 %-át, a térítési díj jelenleg 22,- Ft + ÁFA, mely 25 Ft +ÁFA összegre változna,

- ha az egy főre eső jövedelem az öregségi nyugdíj legkisebb összegének 110-180 %-a között van, a térítési díj jelenleg 187,- Ft + ÁFA, mely 209 Ft +ÁFA összegre változna,

-ha az egy főre eső jövedelem az öregségi nyugdíj legkisebb összegének 180 %-át meghaladja jelenleg 343,- Ft + ÁFA, mely 383 Ft +ÁFA összegre változna.

Akinek nincs jövedelme, az továbbra sem fizetés térítési díjat.

A 40-50 Ft-os összegű változás, 11,66 %-os emelkedést jelentene. Ez a 18 %-os emelésnél kevesebb, szociális étkeztetésnél másként számolnak.

Dudás János bizottság elnöke: nettó összegben beszélnek, de a díjnak van egy ÁFA tartalma, amit aztán tovább utalnak a központi költségvetésbe.

Jó lenne, ha a központi költségvetés a 27 %-os áfát csökkentené, ezáltal a díjak is csökkenhetnének.

Dudás János PÜB elnöke: Kérdés, észrevétel van-e? Amennyiben nincs, úgy javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**26/2018.(XI.20.)PÜB szám**

**Tárgy:** Rendelet-tervezet a személyes gondoskodást nyújtó szociális ellátásokról és azok térítési díjáról szóló 6 /2014.(IV.10.) önkormányzati rendelet módosítására

**H A T Á R O Z A T**

A Pénzügyi- és Ügyrendi Bizottság a személyes gondoskodást nyújtó szociális ellátásokról és azok térítési díjáról szóló 6 /2014.(IV.10.) önkormányzati rendelet módosítása melléklet szerinti elfogadását támogatja.

Erről jegyzőkönyvi kivonaton értesítést kap:

1.)bizottsági tagok

**4.)Napirend**

**Rendelet-tervezet a gyermekvédelem helyi rendszeréről szóló 3/2016.(IV.13.)önkormányzati rendelet módosítására**

Előadó: Dr. Borbás Zsuzsanna jegyző

Dudás János PÜB elnöke: megkapták az anyagot, átadja a szót Dr. Borbás Zsuzsanna jegyzőnőnek.

Dr. Borbás Zsuzsanna jegyző: ezen rendeletmódosítás alapja szintén a nyersanyagköltségek emelkedése.

Felsorolja a gyermekétkeztetés esetében a jelenlegi és a 2019. január 1-jén bevezetni kívánt díjakat.

Fodorné Bodrogi Judit bizottság tagja: aki fizetős, az csak az 1. oszlopban található összeget – a nyersanyagnormát - fizeti.

Dudás János bizottság elnöke: bizottság elnöke: kérdés, észrevétel van-e? Amennyiben nincs, úgy javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**27/2018.(XI.20.)PÜB szám**

**Tárgy:** Rendelet-tervezet a gyermekvédelem helyi rendszeréről szóló 3/2016.(IV.13.)önkormányzati rendelet módosítására

**H A T Á R O Z A T**

A Pénzügyi- és Ügyrendi Bizottság a gyermekvédelem helyi rendszeréről szóló 3/2016.(IV.13.)önkormányzati rendelet módosítása melléklet szerinti elfogadását támogatja.

Erről jegyzőkönyvi kivonaton értesítést kap:

1.)bizottsági tagok

**5)** **Napirend**

**Üllés Nagyközség 2019. évi belső ellenőrzési programja és a 2019. évi ellenőrzési terv időrendi táblázata**

Előadó: Dr. Borbás Zsuzsanna jegyző

Dudás János PÜB elnöke: a jövő évi ellenőrzési terv a következő napirend – ez egy kötelező program.

Maróti Mihály bizottság tagja: az ellenőrzési terv elfogadása kötelező, ami választható esetlegesen az az ellenőrzési terület. Azonban, ha a mellékelt ellenőrzési irányokkal kapcsolatosan nincs ellenvetés, akkor fogadják azt el.

Dr. Borbás Zsuzsanna jegyző: az államháztartásról szóló törvény rendelkezik a belső kontrollrendszerről, ennek része a belső ellenőrzés. A 2019. évi tervezet 3 fő részre összpontosít, a terv ütemezi be ezeket.

Tóth András bizottság tagja: a belső ellenőrzési rendszer eddig jól működött, legalábbis nem találtak semmilyen hiányosságot az önkormányzat működésében.

Dr. Borbás Zsuzsanna jegyző: évek óta ugyanazzal a belső ellenőrrel dolgoznak, az együttműködésük hibátlan.

Dudás János bizottság elnöke: külső ellenőrök sem találtak hibát a működésben, ez nemcsak a belső ellenőr munkáját dicséri, hanem az egész hivatal munkáját.

Kérdés, észrevétel van-e? Amennyiben nincs, úgy javasolja a 2019. évi ellenőrzési program és ellenőrzési terv elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**28/2018.(XI.20.)PÜB szám**

**Tárgy:** Üllés Nagyközség 2019. évi belső ellenőrzési programja és a 2019. évi ellenőrzési terv időrendi táblázata

**H A T Á R O Z A T**

A Pénzügyi- és Ügyrendi Bizottság Üllés Nagyközség 2019. évi belső ellenőrzési programját és a 2019. évi ellenőrzési terv időrendi táblázatát a melléklet szerint jóváhagyja.

Erről jegyzőkönyvi kivonaton értesítést kap:

1.)bizottsági tagok

**6) Napirend**

**Üllés Nagyközségi Önkormányzat Használati és Szolgáltatási Szabályzata**

Előadó: Dr. Borbás Zsuzsanna jegyző

Dudás János bizottság elnöke: a napirenddel kapcsolatban átadja a szót Dr. Borbás Zsuzsanna jegyzőnek. Ahogy ő értelmezte, néhány apróbb változás lenne a szabályzatban.

Dr. Borbás Zsuzsanna jegyző: a jelenleg hatályos, de a tervezett szabályzatban is szerepel, hogy a díjtételeket a testület minden év december 15-ig felülvizsgálja. A módosító javaslatkérésüket az intézményvezetőknek megküldték, melyre hivatalvezetőként tett javaslatot, de érkezett észrevétel a konyhavezetőtől is. A javaslatokat a szabályzatba beépítették. Tekintettel arra, hogy a jelenleg hatályban lévő szabályzat megalkotása óta 23 módosításon esett át és az kezdett áttekinthetetlenné válni, ezért javasolja annak hatályon kívül helyezését és egy új hasonló alapokra helyezett – a módosításokkal kiegészített -szabályzat elfogadását. Javaslata volt pl. a polgármesteri hivatalban az irodai szolgáltatás megszüntetése, melynek profilja itt nincs, azt a Déryné Kulturális Központban végzik. A hivatalban csak az ügyintézéshez kapcsolódóan fénymásolnak majd a jövőben. Kikerült még a bérbeadható ingatlanok közül az állatorvosi helyiség is, hiszen annak bérbeadását külön helyi rendelet szabályozza.

Fodorné Bodrogi Judit bizottság tagja: az eddigi szabályzatban 2 intézmény bérbeadási kategória volt. Terembérlés, ami csak az ebédlő helyiség bérlést jelentette, ennek díjtétele 10.000 Ft volt, és volt egy másik bérleti lehetőség, amivel lényegében mindent adtak, a helyiségen és az evőeszközökön át a konyha használatával. Azonban van olyan igény is, amikor az ebédlőn kívül csak a terítőket, a tálalási eszközöket, mosogatási lehetőséget vennék igénybe – a konyhát nem. A jövőben tehát 3 fajta bérlési lehetőség szabályozását javasolja a kialakult igények alapján.

Barna Dániel bizottság tagja: a tálalási eszközök a bérbeadó részéről kerülnek elmosogatásra?

Fodorné Bodrogi Judit bizottság tagja: nem, van mosogatógép, de a bérbeadás csak úgy jön létre, hogy a rendezvény ideje alatt 1 dolgozó jelen van – vigyázva az épületre, a berendezési tárgyakra és a készülékekre.

Maróti Mihály bizottság tagja: kockázatos a konyha bérbeadása, a használat hozzájárulhat az épület, az eszközök, gépek leamortizálásához.

Dudás János bizottság elnöke: szerinte a bérbevétel szezonális jellegű lehet zömében, így ballagások, szilveszter stb. Tömeges bérbevétel valószínű nincs.

Fodorné Bodrogi Judit bizottság tagja: igen, a bérbevétel minimális, évente kb. 6-8 eset van ilyen.

Dudás János bizottság elnöke: támogatni tudja a 3 kategóriát, visszatartó erő nem lesz.

Kérdés, észrevétel van-e? Amennyiben nincs, úgy javasolja a szabályzat-tervezet elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**29/2018.(XI.20.)PÜB szám**

**Tárgy:** Üllés Nagyközségi Önkormányzat Használati és Szolgáltatási Szabályzata

**H A T Á R O Z A T**

A Pénzügyi- és Ügyrendi Bizottság Üllés Nagyközségi Önkormányzat használatba adási és szolgáltatási díjszabásait tartalmazó Használati és Szolgáltatási Szabályzat tervezetét áttekintette és annak a melléklet szerint elfogadását 2019. január 1. napjával történő hatálybalépéssel – a jelenleg hatályos, többször módosított szabályzat hatályon kívül helyezésével – jóváhagyja.

Erről jegyzőkönyvi kivonaton értesítést kap:

1.)bizottsági tagok

**Aktuális kérdések**

Dudás János PÜB elnöke: az elkövetkezendő napirendre figyelemmel zárt ülés elrendelését javasolja, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**30/2018.(XI.20.)PÜB szám**

**Tárgy:** Zárt ülés elrendelése

**H A T Á R O Z A T**

Az Pénzügyi Bizottság – figyelemmel Magyarország helyi önkormányzatairól szóló 2011. évi CLXXXIX törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1.)bizottsági tagok

Dudás János bizottság elnöke: napirend hiányában megköszöni a részvételt és a Pénzügyi Bizottság nyílt ülését berekeszti, a jegyzőkönyvet 13 óra 44 perckor lezárja.

k.m.f.

Dudás János Fodorné Bodrogi Judit

bizottság elnöke bizottság tagja